170 millió az év magyar pókernyereménye
A magyarok kiválóan teljesítettek a nemzetközi élőversenyeken 2011-ben, a legjobb öt eredmény több mint 1,5 millió dollárt ér.
5. Somodi Balázs – 140 452 dollár

Július 16-án 195 pókeres ült asztalhoz a Casinos Austria Poker Tour Veldenben rendezett, 2 000 eurós nevezési díjú főversenyén, Somodi Balázs az 5. helyen jutott be a tízfős fináléba.

A döntőben Somodi megállíthatatlan volt, a játékosok felét ő ejtette ki, és a heads-upra 2:1 arányú zsetonelőnyt épített ki. A kétfős párbajban sem engedett ki, magabiztosan nyerte a versenyt és a 98 180 eurót (140 452 dollárt).

4. Fridvalszki Richárd – 156 248 dollár

A 2011-es nyári pókervilágbajnokságon, a World Series of Pokeren (WSOP) Fridvalszki volt a legjobb magyar, a júniusi 1 000 dolláros No Limit Hold’em eseményen 3 175 közül jutott be a kilencfős fináléba.

A második legkevesebb zsetonnal kezdte a döntőt, de kétszer is duplázni tudott és egyre közelebb került az félmillió dollárt érő győzelemhez. Négyfős játéknál ismét all-in került, ám harmadszorra nem tudott duplázni, így a 4. helyen 156 248 dollár nyereménnyel búcsúzott.

3. Szabó Zoltán – 206 756 dollár

2011 legjobb élő versenyeredményei közül három is októberben született, azok közül egy került a legjobb ötbe, Szabó Zoltán a badeni négyezer euró nevezési díjú Poker EM versenyen jutott fináléba.

A 4. helyről kezdte a döntőt, folyamatosan az élmezőnyben maradt. A kétfős párbajban Stefan Rappel mérkőzött meg, szinte azonos zsetonnal kezdték meg a heads-upot. Szabó fokozatosan növelte előnyét, végül sorral búcsúztatta ellenfelét, bajnoki címe mellé 150 425 eurót (206 756 dollárt) kapott.

2. Mayer Szabolcs – 301 603 dollár

Mayer 2011 első kiemelkedő magyar versenyeredményét érte el február első heteiben, mikor a World Poker Tour 3 000 eurós velencei állomásán, 523 induló közül jutott be a döntő asztalra.

A 3. helyről kezdte a nyolcfős finálét, és hatalmas önbizalommal hamar a mezőny élére ugrott. A heads-upra 5:1 arányú zsetonelőnyt épített ki, ám ez is kevés volt Alessio Isaiával szemben, aki ellen 8 és fél órás párbajban maradt alul. Mayer második helyével 228 900 eurót (301 603 dollárt) nyert, írja a Póker Akadémia.

1. Lendvai Tamás – 816 327 dollár

2011 legnagyobb élő versenyeredménye Lendvai Tamás nevéhez fűződik, aki egyben minden idők egyik legnagyobb magyar eredményét érte el.

A monte-carlói European Poker Tour Grand Finalben 686 játékos vásárolta meg 10 300 eurós beülőt, így közel 7 millió dolláros nyereményalap jött létre. Lendvai magabiztos játékkal jutott a hatnapos verseny nyolcas döntőjébe, ahol ügyes játékkal a négybe is bekerült. Végig jól küzdött, ám háromfős játéknál 9-9 lapjai nem tartottak ki ellenfele jóval gyengébb A-9 keze ellen, így a dobogó legalsó – 550 000 eurót (816 327 dollárt) érő – fokára állhatott fel.
Sport mayer szabolcs Póker lendvai tamás szabó zoltán Magyar póker